LIETUVOS TRANSPORTO SAUGOS ADMINISTRACIJOS

DIREKTORIUS

ĮSAKYMAS

DĖL GELEŽINKELIO ĮMONIŲ (VEŽĖJŲ) VEIKLOS PLANO RENGIMO REKOMENDACIJŲ PATVIRTINIMO

2022 m. birželio 17 d. Nr. 2BE-165

Vilnius

Vadovaudamasis Geležinkelio įmonių (vežėjų) licencijavimo taisyklių, patvirtintų Lietuvos Respublikos Vyriausybės 2003 m. birželio 17 d. nutarimu Nr. 783 „Dėl Geležinkelio įmonių (vežėjų) licencijavimo taisyklių patvirtinimo“, 5.3 papunkčiu:

1. Tvirtinu Geležinkelio įmonių (vežėjų) veiklos plano rengimo rekomendacijas (pridedama).

2. P r i p a ž į s t u netekusiu galios Valstybinės geležinkelio inspekcijos prie Susisiekimo ministerijos viršininko 2008 m. gruodžio 17 d. įsakymą Nr. V-378 „Dėl Rekomendacijų verslo planui numatomai geležinkelių transporto ūkinei komercinei veiklai patvirtinimo“.

3. I n f o r m u o j u, kad šis įsakymas nustatyta tvarka skelbiamas Teisės aktų registre ir Lietuvos transporto saugos administracijos interneto svetainėje.

4. N u s t a t a u, kad geležinkelio įmonių (vežėjų) veiklos planai, parengti ir pateikti geležinkelių transporto eismo saugos institucijai iki šio įsakymo įsigaliojimo, rengiami ir vertinami iki šio įsakymo įsigaliojimo galiojusia tvarka.

5. P a v e d u Bendrųjų reikalų skyriui su šiuo įsakymu supažindinti Lietuvos transporto saugos administracijos Paslaugų departamento Vilniaus skyriaus vedėją ir valstybės tarnautojus, teikiančius geležinkelių transporto administracines paslaugas.

Administracijos direktorius Genius Lukošius

PATVIRTINTA

Lietuvos transporto saugos administracijos direktoriaus 2022 m. birželio 17 d. įsakymu

Nr. 2BE-165

GELEŽINKELIO ĮMONIŲ (VEŽĖJŲ) VEIKLOS PLANO RENGIMO REKOMENDACIJOS

I SKYRIUS

BENDROSIOS NUOSTATOS

1. Geležinkelio įmonių (vežėjų) veiklos plano rengimo rekomendacijos (toliau – Rekomendacijos) taikomos įmonių, pageidaujančių gauti geležinkelio įmonės (vežėjo) licenciją (toliau – įmonė), rengiamam numatomam 12 mėnesių geležinkelio įmonių (vežėjų) keleivių, bagažo ir (ar) krovinių vežimo vietiniais ir (ar) tarptautiniais maršrutais paslaugų teikimo veiklos planui (toliau – veiklos planas).

2. Rekomendacijų tikslas – padėti įmonėms tinkamai parengti veiklos planą.

3. Rekomendacijose pateikiami tik bendrieji principai, taikomi veiklos plano struktūrai ir turiniui, tačiau įmonė, siekdama tinkamai pasirengti geležinkelių transporto veiklos vykdymui, gali papildyti veiklos plano struktūros ir turinio elementus atsižvelgdama į vykdomos geležinkelių transporto veiklos rūšį, mastą, vietą ir kitas aplinkybes.

4. Finansinių prognozių sudarymo prielaidos turi būti pagrįstos ataskaitinių ir (ar) praėjusių metų finansinės atskaitomybės ir (ar) statistinės informacijos duomenimis.

5. Veiklos plane rekomenduojama išsamiai aprašyti visą planuojamą vykdyti vežimo geležinkelių transportu veiklą.

6. Rekomendacijose vartojamos sąvokos suprantamos taip, kaip jos apibrėžtos Lietuvos Respublikos geležinkelių transporto kodekse ir Lietuvos Respublikos geležinkelių transporto eismo saugos įstatyme.

II SKYRIUS

VEIKLOS PLANO STRUKTŪRA IR TURINYS

7. Veiklos plane rekomenduojama nurodyti šias pagrindines struktūrines dalis ir jų turinį:

7.1. informaciją apie įmonę (juridinio asmens pavadinimas, teisinė forma, kodas, buveinės adresas, telefonas, el. paštas, vadovo vardas, pavardė);

7.2. geležinkelių transporto veiklos sritį:

7.2.1. produktai ir (ar) planuojamos teikti paslaugos (nurodomi duomenys apie gaminamus produktus ir (ar) planuojamas teikti paslaugas, produktų patentavimą, intelektinę nuosavybę, naudojamus prekinius ženklus, nurodoma veiklos vieta);

7.2.2. nurodomi naudojami ir (ar) numatomi įsigyti geležinkelių riedmenys, geležinkelių posistemius, įskaitant geležinkelių riedmenis, sudarantys įrenginiai, įranga, priemonės, technologijos, licencijos ir kt.;

7.2.3. tikslinės rinkos ir pirkėjai (veiklos rinkoje reglamentavimas (jei taikoma), rinkos dydis, užpildymas, kitimo tendencijos; pagrindiniai pirkėjai; svarbiausi verslo aplinkos veiksniai, turintys įtakos geležinkelio įmonės (vežėjo) veiklai);

7.2.4. kainodara, rinkodara (produkcijos / paslaugų kainos, jų nustatymo metodika, savikainos sudedamosios dalys; taikoma rinkodaros strategija, naudojamos rinkodaros priemonės);

7.3. finansinio pajėgumo prognozes:

7.3.1. investicijos (investicijų paskirtis ir jų dydis, investavimo terminai ir etapai, planuojami investicijų finansavimo šaltiniai);

7.3.2. pelno (nuostolio) ataskaitos prognozė (įmonės ir atskirai geležinkelių transporto veiklos finansiniai rezultatai);

7.3.3. balanso ataskaitos prognozė;

7.3.4. ekonominį pajėgumą apibūdinantys rodikliai (rodikliai turi atitikti susisiekimo ministro nustatytas geležinkelio įmonių (vežėjų) ekonominį pajėgumą apibūdinančių rodiklių kritines reikšmes, patvirtintas Lietuvos Respublikos susisiekimo ministro 2007 m. vasario 28 d. įsakymu Nr. 3-69 „Dėl geležinkelio įmonių (vežėjų) ekonominį pajėgumą apibūdinančių rodiklių kritinių reikšmių ir tam tikrų su finansinio pajėgumo reikalavimais susijusių kriterijų patvirtinimo“);

7.4. rizikos vertinimą:

7.4.1. įmonės stiprybių, silpnybių, galimybių ir grėsmių analizė (pateikiama išvada, kaip bus panaudojamos stiprybės galimybėms įgyvendinti, kaip bus neutralizuojamos silpnybės pasinaudojant galimybėmis, kaip bus panaudotos stiprybės grėsmėms sumažinti, kokias silpnybes reikia pašalinti, kad sumažėtų grėsmės ir pan.);

7.4.2. pagrindiniai rizikos faktoriai (galimos rizikos, kurių poveikis įmonės veiklai ir plėtrai yra reikšmingas, ir numatomos rizikos mažinimo priemonės).

8. Veiklos plane gali būti pridedami papildomi dokumentai (gali būti pateikiami veiklos plane nurodytą informaciją pagrindžiantys dokumentai: sutarčių kopijos, licencijos, tiekėjų kainoraščiai, įvairūs skaičiavimai, brėžiniai, piešiniai, schemos, nuotraukos ir kt.).

_________________